CELEX: 32019D0848
Language: da
Date: 2019-05-17 00:00:00
Title: Rådets afgørelse (EU) 2019/848 af 17. maj 2019 om indgåelse på Den Europæiske Unions vegne af den internationale overenskomst af 2015 om olivenolie og spiseoliven

27.5.2019   
               
               
                  DA
               
               
                  Den Europæiske Unions Tidende
               
               
                  L 139/1
               
            
         RÅDETS AFGØRELSE (EU) 2019/848
         af 17. maj 2019
         om indgåelse på Den Europæiske Unions vegne af den internationale overenskomst af 2015 om olivenolie og spiseoliven
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 6, andet afsnit, litra a), nr. v), og artikel 218, stk. 7,
         under henvisning til forslag fra Europa-Kommissionen,
         under henvisning til godkendelse fra Europa-Parlamentet, og
         ud fra følgende betragtninger:
         
                     (1)
                  
                  
                     Den 19. november 2013 gav Rådet Kommissionen bemyndigelse til at indlede forhandlinger på Unionens vegne med henblik på indgåelse af en ny international overenskomst om olivenolie og spiseoliven.
                  
               
                     (2)
                  
                  
                     Teksten til den internationale overenskomst af 2015 om olivenolie og spiseoliven (»overenskomsten«) blev vedtaget den 9. oktober 2015 af repræsentanterne for de 24 medlemmer af De Forenede Nationers Konference om Handel og Udvikling (UNCTAD) og de to mellemstatslige organisationer inden for rammerne af De Forenede Nationers Konference om forhandling om en overenskomst, som skal afløse den internationale overenskomst af 2005 om olivenolie og spiseoliven.
                  
               
                     (3)
                  
                  
                     I overensstemmelse med Rådets afgørelse (EU) 2016/1892 (1) blev overenskomsten undertegnet på Unionens vegne den 28. november 2016 i De Forenede Nationers hovedkvarter i New York med forbehold af dens indgåelse på et senere tidspunkt.
                  
               
                     (4)
                  
                  
                     Overenskomsten trådte midlertidig i kraft den 1. januar 2017 i overensstemmelse med dens artikel 31, stk. 2.
                  
               
                     (5)
                  
                  
                     Medlemsrådet er det beslutningstagende organ i Det Internationale Olivenråd og udøver alle de beføjelser og varetager alle de opgaver, der er nødvendige for at nå målene for overenskomsten. Kommissionen bør bemyndiges til at repræsentere Unionen i Medlemsrådet.
                  
               
                     (6)
                  
                  
                     I overensstemmelse med artikel 19, stk. 2, i overenskomsten kan Medlemsrådet ændre betegnelser og definitioner på de olivenolier, olier af olivenpresserester og spiseoliven, der er omhandlet i bilag B og C til overenskomsten, og derved ændre overenskomsten.
                  
               
                     (7)
                  
                  
                     For at lette Medlemsrådets vedtagelse af sådanne ændringer til overenskomsten og for at undgå risikoen for ikke at have en EU-holdning bør Kommissionen bemyndiges til at vedtage sådanne foreslåede ændringer på vegne af Unionen på specifikke materielle og processuelle betingelser.
                  
               
                     (8)
                  
                  
                     For at sikre, at Kommissionens godkendelse af de foreslåede ændringer til bilag B og C til overenskomsten er i overensstemmelse med de betingelser, der er fastsat i denne afgørelse, bør Kommissionen i tilstrækkelig god tid i forvejen forelægge Rådet sådanne foreslåede ændringer.
                  
               
                     (9)
                  
                  
                     Komitéen af faste repræsentanter for medlemsstaternes regeringer (»Coreper«) bør vurdere overensstemmelsen af de foreslåede ændringer, som Kommissionen har forelagt Rådet. Kommissionen bør godkende disse foreslåede ændringer, medmindre et antal medlemsstater, der repræsenterer et blokerende mindretal i Rådet i overensstemmelse med artikel 16, stk. 4, i traktaten om Den Europæiske Union (TEU), gør indsigelse mod dem i Coreper.
                  
               
                     (10)
                  
                  
                     Aftalen bør godkendes —
                  
               VEDTAGET DENNE AFGØRELSE:
         
            Artikel 1
            Den internationale overenskomst af 2015 om olivenolie og spiseoliven godkendes herved på Unionens vegne (2).
         
         
            Artikel 2
            Formanden for Rådet udpeger den person, der er beføjet til på Unionens vegne at foranstalte den deponering af det godkendelsesinstrument, som er omhandlet i overenskomstens artikel 28, stk. 4. (3)
            
         
         
            Artikel 3
            Kommissionen repræsenterer Unionen i Medlemsrådet.
         
         
            Artikel 4
            Når Medlemsrådet skal vedtage afgørelser om ændringer af betegnelser og definitioner på de olivenolier, olier af olivenpresserester og spiseoliven, der er omhandlet i bilag B og C til overenskomsten, jf. artikel 19, stk. 2, i overenskomsten, bemyndiges Kommissionen til på Unionens vegne at godkende de foreslåede ændringer, forudsat at følgende betingelser er opfyldt:
            
                        1)
                     
                     
                        Kommissionen sikrer, at godkendelsen på Unionens vegne
                        
                                    —
                                 
                                 
                                    er i Unionens interesse
                                 
                              
                                    —
                                 
                                 
                                    tjener de mål, som Unionen forfølger som led i sin handelspolitik
                                 
                              
                                    —
                                 
                                 
                                    tager hensyn til Unionens producenters, erhvervsdrivendes og forbrugeres interesser
                                 
                              
                                    —
                                 
                                 
                                    ikke er i strid med EU-retten eller folkeretten, navnlig ikke med Europa-Parlamentets og Rådets forordning (EU) nr. 1308/2013 (4), uden at dette berører Kommissionens beføjelse til at vedtage delegerede retsakter om ændring af Unionens regler i overensstemmelse med ændringer af overenskomsten, der er vedtaget af Medlemsrådet, især hvad angår handelsnormer for sektoren for olivenolie og spiseoliven, jf. artikel 75 i nævnte forordning
                                 
                              
                                    —
                                 
                                 
                                    hvor det er relevant, støtter forbedringen af kvaliteten af olivenprodukter ved at forbedre opdagelsen af svigagtig og vildledende praksis og forfalskninger
                                 
                              
                                    —
                                 
                                 
                                    hvor det er relevant, tager bedre hensyn til ægte olivenprodukters mangfoldighed
                                 
                              
                                    —
                                 
                                 
                                    hvor det er relevant, sigter mod en tilnærmelse til internationale standarder vedrørende de fysisk-kemiske og organoleptiske egenskaber ved olivenolier, olier af olivenpresserester og spiseoliven
                                 
                              
                                    —
                                 
                                 
                                    hvor det er relevant, forhindrer, at der skabes hindringer for innovation, og
                                 
                              
                                    —
                                 
                                 
                                    hvor det er relevant, fremmer handlen med olivenprodukter.
                                 
                              
                  
                        2)
                     
                     
                        Før Kommissionen på Unionens vegne godkender sådanne foreslåede ændringer, forelægger den dem for Rådet i tilstrækkelig god tid i forvejen og mindst 15 arbejdsdage før den samling, hvor Medlemsrådet anmodes om at vedtage disse foreslåede ændringer.
                        Coreper vurderer, at de foreslåede ændringer er i overensstemmelse med de betingelser, der er fastsat i denne artikels nr. 1.
                        Kommissionen godkender de foreslåede ændringer på Unionens vegne, medmindre et antal medlemsstater, der repræsenterer et blokerende mindretal i Rådet i overensstemmelse med artikel 16, stk. 4, i TEU, gør indsigelse mod dem. Hvis der er et sådan blokerende mindretal, afviser Kommissionen de foreslåede ændringer på Unionens vegne.
                     
                  
         
            Artikel 5
            Denne afgørelse træder i kraft på syvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 17. maj 2019.
            
               
                  På Rådets vegne
               
               E.O. TEODOROVICI
               
                  Formand
               
            
         
         
            (1)  Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2).
         
            (2)  Teksten til overenskomsten er offentliggjort i EUT L 293 af 28.10.2016, s. 4, sammen med afgørelsen om undertegnelse.
         
            (3)  Datoen for overenskomstens ikrafttræden offentliggøres i Den Europæiske Unions Tidende på foranledning af Generalsekretariatet for Rådet.
         
            (4)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).